Mihai Tudose și-a anunțat demisia din PSD și înscrierea în Pro România, partidul lui Victor Ponta: Actuala echipă de conducere a partidului a înlocuit agenda publică cu agende personale

Fostul premier Mihai Tudose a anunțat marți pe Facebook că demisionează din PSD și că va activa în Pro România, partidul lui Victor Ponta. El acuză conducerea PSD că a înlocuit agenda publică cu o agendă personală și că încercările de dezbatere internă a problemelor reale ale țării nu sunt luate în seamă.

Postarea lui Tudose pe Facebook:

Acum 27 de ani am intrat în politică din dorința de a face ceva pentru Brăila și pentru România. 27 de ani am fost membru PSD și nu am precupețit niciun efort pentru a face bine oamenilor, pentru a onora încrederea celor ce m-au votat.

Chiar și în cele mai grele momente prin care a trecut PSD am avut speranța că lucrurile se vor îndrepta. Astăzi, această speranță a dispărut după ce în ultimul an am constatat cu tristețe că o parte din actuala echipă de conducere a partidului a înlocuit agenda publică cu agende personale, că orice încercare de dialog și dezbatere internă a problemelor reale ale României nu este luată în seamă. Că orice încercare de democratizare a deciziilor politice este sortită eșecului. Cred cu tărie că prioritățile, dezbaterile interne trebuiau să fie despre spitale și sistemul de sănătate, școli și educație, infrastructură și reformă administrativă. Despre parcursul european al României. Despre parteneriatele strategice. Și da, și despre justiție. Dar despre o justiție corectă și pentru oameni. Nu doar pentru ,,unii oameni” …